15-jarige skolier brand erg ná motorfietsongelukJoggie Theron Foto: Facebook Joggie Theron (15) is steeds in ’n kritieke toestand in Garden City-hospitaal in Johannesburg nadat hy 70% brandwonde aan sy lyf opgedoen het na ’n ongeluk met sy motorfiets. Annerie du Plooy, direkteur van die Hero Burn Foundation, het Vrydag aan Maroela Media gesê Joggie se koors is steeds hoog ná hy gister in die teater was. “Sy ma het aan my bevestig dat sy koors nog baie hoog is. Dit is egter normaal vir ŉ brandslagoffer om die eerste 14 dae ná ŉ brand te sukkel met hoë infeksietelling en gevolglik ŉ hoë koors,” het Du Plooy gesê. Joggie was op 12 Julie in ŉ motorfietsongeluk in Witbank, Mpumalanga. Volgens Du Plooy het ŉ motor glo voor Joggie ingedraai en hy het met die motorfiets in die voertuig vasgery. Sy linkervoet het glo egter aan die motorfiets vasgehaak en hy kon nie van die fiets af wegkom toe dit aan die brand geslaan het nie. “Hy het oor die fiets gestaan toe dit aan die brand geslaan het en het gevolglik die meeste brandwonde van sy bors tot by sy knieë opgedoen.” Omstanders het die vlamme glo probeer doodslaan, en daar was ook ŉ dokter op die toneel om hom dadelik te behandel. “Die dokter het moontlik sy lewe gered.” “Dit is nog nie bekend of daar ŉ klag teen die motoris gelê gaan word nie, maar Joggie se ouers is tans meer besorg oor sy welstand,” het Du Plooy gesê. ‘n Foto van die ongelukstoneel Foto: Hero Burn Foundation